Jääkiekkoliiton
päätös on merkittävä

Jääkiekon MM-kisat tältä vuodelta siirtyvät pois Valko-Venäjältä. Tämä Kansainvälisen Jääkiekkoliiton päätös on nähtävä merkittävänä kannanottona sen puolesta, että urheilunkin tulee saada toimia vapaasti ja toisiansa kunnioittaen – ei olemalla painostamisen tai alistamisen alla joidenkin muiden tavoitteiden puolesta.
   Erityisen merkittäväksi päätöksen tekee se, että sen takana on yksi suurista kansainvälisistä urheiluliitoista. Kyse ei ole pelkästään yksityisistä urheilijoista, vaan yhden kokonaisen urheilumuodon koko perheestä.
   Tässä yhteydessä on hatunreunaa nostettava Kalervo Kummolalle, joka kansainvälisen liiton varapuheenjohtajana katsoi, ettei Valko-Venäjälle pidä lähteä pelaamaan, kun maan johto kohtelee siellä kaltoin oman kansansa tahtoa.
   Aikaisemmilta ajoilta muistamme, kun olympialaistenkin palkintopallilla eräät urheilijat ovat nähneet tärkeäksi ilmaista mielipiteensä maansa epäkohtiin. Näin tapahtui Meksikon olympialaisissa 1968, kun mustat amerikkalaiset 200 metrin juoksijat Tommie Smith ja John Carlos nostivat palkintopallilla nyrkkinsä ylös sen merkiksi, että musta väestö kokee sortoa Yhdysvalloissa.
   Kansainvälisen Jääkiekkoliiton päätöksellä ja näillä urheilijoiden aiemmilla mielenilmaisuilla on  eroa, mutta ne puhuvat samaa kieltä ihmisyyden puolesta. Amerikkalaiset juoksijat tunsivat oikeaksi osoittaa  protestinsa, vaikka joutuivat siitä kotimaassaan vaikeuksiin. Muistamme heidät nyt uudelleen kansainvälisen jääkiekkoliiton päätöksen valossa. 
   Onko urheiluelämässä astuttu jo tähän päivään – ja mitä sieltä vielä löytyykään?

RISTO HIRVONEN